text: Tidligere minister skal udvikle Vejen
  21 november 2011 kl. 10.01
  Den tidligere minister, Carina Christensen, er blevet direktør for UdviklingVejen.
  UdviklingVejen er en erhvervsorganisation, der i et samarbejde med Vejen Kommune har ansvaret for at sikre vækst og udvikling af nye og eksisterende virksomheder i Vejen Kommune. 
  - Vi glæder os meget over tilgangen af Carina Christensen. Carina Christensen er udviklingsorienteret, forhandlingsvant og engageret indenfor virksomhedsudvikling og turisme. Hun har en solid erfaring med erhvervsforhold og et bredt netværk. Hun tilfører uden tvivl UdviklingVejen nye spændende kompetencer, siger bestyrelsesformand Verner Holm.  
  Carina Christensen er uddannet cand. Negot fra Syddansk Universitet.    
  Siden 2001 har Carina Christensen været medlem af Folketinget for Det Konservative Folkeparti, hvor hun bl.a. har været Familie- og Forbrugerminister, Transportminister og Kulturminister.
  Hun blev ikke genvalgt ved folketingsvalget den 15. september i år.
  